ΓΡΑΠΤΗ ΕΡΩΤΗΣΗ E-2739/02

υποβολή: Emmanouil Bakopoulos (GUE/NGL) προς την Επιτροπή

(30 Σεπτεμβρίου 2002)

Θέμα: Αποκλίσεις των τιμών των αυτοκινήτων στην Ε.Ε.

Στην έκθεσή της για τις τιμές των αυτοκινήτων στην Ευρωπαϊκή Ένωση, η Επιτροπή παρατήρησε την σταθερή απόκλιση των τιμών των νέων αυτοκινήτων στην Ευρωπαϊκή Ένωση. Από αυτήν την μελέτη

προκύπτει πως η Ελλάδα είναι, προ φόρων, από τις πιο ανταγωνιστικές χώρες τις Ε.Ε. για μοντέλα χαμηλού κυβισμού. Δυστυχώς όμως, για αυτοκίνητα μεγαλυτέρου κυβισμού — ή λεγόμενα πολυτελείας— η Ελλάδα γίνεται η ακριβότερη χώρα και προ αλλά και μετά φόρων. Για παράδειγμα, ένας έλληνας πολίτης πρέπει να πληρώσει — σύμφωνα με τους πίνακες τις Επιτροπής — για την αγορά ενός Alfa Romeo 156 2.0 TS 16V περίπου 40 % ακριβότερα από έναν βέλγο πολίτη. Μπορεί η Επιτροπή να μας εξηγήσει τι μέτρα προτίθεται να πάρει για να καμφθεί αυτή η σημαντική ανισότητα στο πλαίσιο της Ευρωπαϊκής Ένωσης·

Απάντηση του κ. Monti εξ ονόματος της Επιτροπής

(4 Νοεμβρίου 2002)

Στην εξαμηνιαία έκθεση σχετικά με τις Διαφορές των τιμών των αυτοκινήτων οχημάτων στο πλαίσιο της Ευρωπαϊκής Ένωσης — (η πλέον πρόσφατη δημοσιεύθηκε στις 22 Ιουλίου 2002(1)) — αναφέρονται τακτικά οι αποκλίσεις των τιμών μεταξύ κρατών μελών που απορρέουν από στρατηγικές που εφαρμόζονται από κάθε κατασκευαστή. Η κατάσταση αυτή αποδεικνύει κάποια ανεπάρκεια του ανταγωνισμού μεταξύ διανομέων αυτοκινήτων του ίδιου σήματος στο εσωτερικό της Ένωσης. Επίσης η Επιτροπή προέβη σε σημαντική αναθεώρηση των σχετικών κανόνων του ανταγωνισμού. Στις 31 Ιουλίου 2002, η Επιτροπή εξέδωσε τον κανονισμό (ΕΚ) αριθ. 1400/2002 για τον τομέα της αυτοκινητοβιομηχανίας(2), με έναρξη ισχύος την 1η Οκτωβρίου 2002, μετά τη λήξη της ισχύος του προηγούμενου κανονισμού(3). Ο κανονισμός περιλαμβάνει πολλά μέτρα που δύνανται να ασκήσουν ανταγωνιστική πίεση στις αποκλίσεις των τιμών για το ίδιο μοντέλο αυτοκινήτου στο πλαίσιο της κοινής αγοράς, όπως η απόκλιση που αναφέρθηκε.

Ο κανονισμός προβλέπει ιδίως ότι η απαλλαγή κατά κατηγορίες δεν εφαρμόζεται στις συμφωνίες διανομής που περιορίζουν τις πωλήσεις καινούργιων ιδιωτικής χρήσης αυτοκινήτων από τους διανομείς λιανικής στους τελικούς χρήστες, ανεξαρτήτως του τόπου κατοικίας τους. Απορρέει από αυτό, στη συγκεκριμένη περίπτωση, ότι οποιοσδήποτε άμεσος ή έμμεσος περιορισμός στην πώληση ενός αυτοκινήτου ιδιωτικής χρήσης σε έλληνα καταναλωτή που θα επιθυμούσε να το αγοράσει στο Βέλγιο, είτε ο ίδιος είτε με κατάλληλα εξουσιοδοτημένο εκπρόσωπο, θα ήταν ασυμβίβαστος προς τον κανονισμό. Η απαλλαγή κατά κατηγορίες δεν καλύπτει επίσης τους περιορισμούς στις διασταυρούμενες παραδόσεις μεταξύ διανομέων. Ένας κατασκευαστής αυτοκινήτων δεν θα μπορούσε κατά συνέπεια να αντιταχθεί στο ότι ένας έλληνας διανομέας αναλαμβάνει την πρωτοβουλία να προμηθεύεται από βέλγο διανομέα. Τέλος, ο κανονισμός δεν θα καλύπτει επίσης, από της 1ης Οκτωβρίου 2005, οποιονδήποτε περιορισμό στην εγκατάσταση σημείων πώλησης ή παράδοσης αυτοκινήτων εκεί όπου εφαρμόζεται επιλεκτική διανομή. Στη συγκεκριμένη περίπτωση, εάν ένα τέτοιο σύστημα εφαρμοζόταν στο Βέλγιο και στην Ελλάδα, ένας βέλγος διανομέας θα μπορούσε ελεύθερα να εγκαταστήσει στην Ελλάδα είτε ένα κατάστημα πωλήσεως είτε ενδεχομένως ένα σημείο παραδόσεως από το οποίο θα παρέδιδε αυτοκίνητα που παραγγέλθηκαν από έλληνες καταναλωτές.

Όπως και κατά το παρελθόν, η Επιτροπή θα ασκήσει εποπτεία για την τήρηση των κανόνων αυτών για τη διανομή των αυτοκινήτων οχημάτων και θα διώξει, ενδεχομένως, τις παραβιάσεις του δικαίου του ανταγωνισμού που θα μπορούσαν να στερήσουν τους ευρωπαίους καταναλωτές από τα πλεονεκτήματα της ενιαίας αγοράς.

(1) Βλέπε ανακοινωθέν τύπου IP/02/1109 της 22.7.2002.

(2) Κανονισμός (ΕΚ) αριθ. 1400/2002 της Επιτροπής, της 31ης Ιουλίου 2002, για την εφαρμογή του άρθρου 81, παράγραφος 3, της συνθήκης σε ορισμένες κατηγορίες κάθετων συμφωνιών και εναρμονισμένων πρακτικών στον τομέα της αυτοκινητοβιομηχανίας, ΕΕ L 203 της 1.8.2002.

(3) Κανονισμός (ΕΚ) αριθ. 1475/1995 της Επιτροπής της 28ης Ιουνίου 1995 σχετικά με την εφαρμογή του άρθρου 85, παράγραφος 3, της συνθήκης σε ορισμένες κατηγορίες συμφωνιών διανομής, πώλησης και εξυπηρέτησης μετά την πώληση αυτοκινήτων οχημάτων, ΕΕ L 145 της 29.6.1995.